Tanulmányait a sárospataki református kollégiumban végezte s 1848-ig a jogi pályán különféle állásokat töltött be. Ekkor honvédtüzér lett és 1849. május 16-án honvéd-tűzmesterből hadnagy. A szabadságharcot végigküzdötte, azután keletre menekült és 26 évet külföldön tartózkodott. Legtöbb időt Párizsban töltött. 1874-ben visszatért Magyarországra és 1875-ben a pécsi főreáliskolánál a francia nyelv helyettes tanára lett. Történelemből és francia nyelvből tanári képesítést szerzett, és 1879-ben rendes tanárnak nevezték ki. 1883. augusztus 2-án 60 éves korában elhunyt Pécsett. Örök nyugalomra helyezték 1883. augusztus 4-én szombaton délután a budai külvárosi közsírkertben.